**„КИНТЕКС“ ЕАД**

„Кинтекс” ЕАД, гр. София (Дружеството) е еднолично акционерно дружество с едноличен собственик на капитала „Държавна консолидационна компания“ ЕАД. Седалището и адресът на управление на Дружеството е гр. София, бул. „Джеймс Баучер“ № 66.

Дружеството е с едностепенна система на управление - Съвет на директорите.

Регистрираният предмет на дейност на „Кинтекс” ЕАД е: „внос, износ и реекспорт на специално имущество, инженерингова дейност, техническа помощ и обучение, трансфер на технологии и ноу-хау, промишлено коопериране в областта на специалното производство, маркетинг, услуги, реклама, комисионерска и представителска дейност в страната и чужбина.“.

Дружеството има повече от 50 години опит във външната търговия с цялата гама от военни продукти и отбранителни технологии. Основната дейност се състои в снабдяване с военна техника за всички родове и служби на въоръжените сили, включително:

* Въоръжение и боеприпаси;
* Оборудване за наблюдение, локализация и комуникация;
* Резервни части за: системи за въоръжение; танкове, бронирани превозни средства, хеликоптери и самолети;
* Обучителни дейности и устройства;
* Системно инженерство, управление на проекти, техническа помощ и трансфер на технологии.

Дружеството традиционно поддържа приятелски отношения и доверено партньорство с правителствени институции, командвания на армията и полицията от цял свят. Участието на международни изложения и конференции дава възможности за популяризиране и разширяване на географските направления на търговско присъствие на „Кинтекс'' ЕАД по отношение на износа на специално имущество.

Търговската дейност се характеризира, както с точно, добросъвестно и компетентно изпълнение на сключените търговски договори, така и с полагане на усилия за сключване на нови такива чрез участие в тръжни процедури, подготовка на офертите, провеждане на съответните преговори. Търсят се възможности за установяване на дългосрочни контакти с търговските партньори.

Дружеството осъществява специфичната си дейност в условия на силна конкуренция. Търговската дейност е обект на строги изисквания и одобрения от страна на регулаторните органи. Също така, „Кинтекс" ЕАД се подчинява на редица закони и регламенти, като тяхното спазване е задължително с оглед международните изисквания в бранша.

Дейността по разширяване на традиционните пазари и разработване на нови е приоритетна, а диверсифицирането на доставчиците и продуктите способства за това, Дружеството да бъде конкурентноспособно и утвърждаващо се на международните пазари в бранша. Дружеството възлага приоритетно производството на специално имущество на държавните заводи в Р. България, отчитайки формирането от тях на приходи в републиканския бюджет от данъци, дивиденти и др. Стреми се към разширяване на номенклатурата на клиентите си, като приоритетно внимание се обръща на традиционните партньори.

Корпоративната стратегия на „Кинтекс“ ЕАД може да се определи като стратегия на пазарната ниша, наличие на сегмент на пазара, неразкрит и неоползотворен от конкуренцията.

В съответствие с щатното разписание и организационната структура на „Кинтекс“ ЕАД средносписъчният брой на персонала за 2024 г. е 52 човека.

Текущите финансови отчети се публикуват и са общо достъпни на електронно – информационната система за публични предприятия в интернет страницата на Агенция за публичните предприятия и контрол https://reports.appk.government.bg/.